Voortvlugtende vas oor tieners se ontvoering, verkragting | Maroela Media
'n 36-jarige man van Gauteng verskyn Vrydag in die hof op aanklagte van verkragting en ontvoering.
Volgens Konst. Sibusiso Chauke, 'n polisiewoordvoerder, is die verdagte Woensdag in Dube, Soweto, in hegtenis geneem. "Die man word daarvan verdink dat hy in 2010 'n 15-jarige meisie in White City, Soweto, verkrag het," het Chauke gesê. "Hy word ook daarvan beskuldig dat hy in Januarie 2011 'n tienermeisie ontvoer en by 'n huis aangehou het. Die meisie kon daarin slaag om deur 'n oop venster te ontsnap."
Die man word ook daarvan verdink dat hy in Julie 2011 'n vrou ontvoer het. Die vrou is vir die laaste keer op 20 Julie 2011 saam met die verdagte gesien. Sy word steeds vermis.
Die man is ná die voorvalle in hegtenis geneem, en is op borgtog vrygelaat. Sedert hy op borgtog vrygelaat is, het hy egter nie weer opgedaag vir sy hofverskynings nie en hy het die polisie bly ontduik. 'n Lasbrief vir sy inhegtenisneming is uitgereik, en hy is uiteindelik Woensdag weer aangekeer en in hegtenis geneem.